Schu 1858, nu zwei Johr spôter, hét dè Kanton Schaffuusè d Linnièfüürig übber s Unter- un Obberchläggi bschlossè, wa mit 101 Salutschüss vo dè Beringer Ängi uus i s Chläggi usè vokündet worrè isch, asè hèt uff s Mòl au z Beringè Jubel ghèrrscht. 1861 hèt mò s Trassee denn sogar nördlich vo dè Landstrõss (hüt d H 14) haa wellè, demit d Baan nôcher bim Dorf isch, sèllèwäg hèt è Kommission schu für d Landbsitzer mit dè Grossherzoglich Baddischè Ysèbaan übber diè notwendigè Enteignungè vohandlèt. Schlièsslich isch abber s urschprüngliche Trassee baut worrè, wo i dè Dalmitti südlich vo Beringè durrè gòt.